open-index/open-wikipedia-markdown huggingface dataset:
Liudvinavo herbas

**Liudvinavo herbas** – pagrindinis Liudvinavo miestelio ir Liudvinavo seniūnijos (Marijampolės savivaldybė) heraldikos atributas.

## Aprašas

Perskelto skydo priekiniame raudoname lauke sidabrinis šarvuotas raitelis ant šokančio žirgo, dešinėje rankoje laikantis pakeltą kardą su auksiniu efesu. Prie kairiojo raitelio peties ovalus mėlynas skydas su sidabriniu kraštu ir dvigubu auksiniu kryžiumi viduryje. Žirgo balnas, gūnia, kamanos ir kiti diržai mėlyni, jų metaliniai sutvirtinimai ir raitelio pentinas auksiniai. Užpakaliniame mėlyname lauke teisingumą simbolizuojanti Justicija. Dešinėje rankoje ji laiko auksines svarstykles, kairėje – sidabrinį kalaviją su auksiniu efesu. Justicija dėvi sidabrinį drabužį, o akių raištis, liemenį juosiantis kaspinas ir sandalai auksiniai.

## Simbolika

XVIII a. pabaigoje Liudvinavas buvo vienintelis Lietuvoje, kurio simboliai vaizduoti ne herbo skyde, bet aštuoniabriaunyje. Tokia forma būdinga žemesnio rango institucijų antspaudams. Manoma, kad piešiant miesto herbą galėjo būti nukopijuotas nuo iki tol naudoto antspaudo. Šarvuotas raitelis reiškė Lietuvos Didžiosios Kunigaikštystės herbą. Jis turėjo pabrėžti, kad Liudvinavas yra karališkasis miestas, o ne privataus asmens nuosavybė. Genijus (Justicija) – tai Teisingumo personifikacija, pavaizduota užrištomis akimis, su kalaviju ir svarstyklėmis. Įgyta miestų teisė turėjo garantuoti teisingumą jų miestiečiams. 

## Istorija

1791 m. lapkričio 10 d. ATR valdovas Stanislovas Augustas Varšuvoje oficialiai išdavė Liudvinavui laisvo miesto teisių privilegiją Nr. 5. Tuomet pirmą kartą buvo įteisintas miesto antspaudas ir herbas. 1792 m. vasarą pasikeitus politinei padėčiai savivalda ir herbas panaikinti.

2001 m. balandžio 27 d. herbą dekretu Nr. 1298 patvirtino prezidentas Valdas Adamkus. Herbo etalono autorius – dailininkas Arvydas Každailis.

## Šaltiniai
Repertuaras

**Repertuaras** ( 'sąrašas') – kokios nors meno įstaigos, tai gali būti teatras, kino teatras, filharmonija, atliekamų kūrinių visuma. Gali būti ir vieno ar kelių aktorių, muzikantų, dainininkų programa. Repertuaras gali būti sudarytas vienam vakarui (pvz., koncertuose), mėnesiui ar ilgesniam laiko tarpui. Koncertų repertuare iš eilės surašomi pasirodymo metu atliekami kūriniai.

Lietuvos teatruose ir kino teatruose dažniausiai repertuaras būna sudarytas einamajam ir ateinančiam mėnesiams, o tolimesnių mėnesių spektaklių (ar filmų) grafikas dar yra koreguojamas.

## Šaltiniai
„Tarptautinių žodžių žodynas“, 1985 m., Vilnius.
Japonijos sportas

Populiariausios sporto šakos Japonijoje, tai beisbolas, futbolas ir kiti žaidimai kamuoliu. Taip pat yra plačiai praktikuojami kai kurie kovos menai, tokie kaip dziudo, kendo, kiūdo, aikido ir karate. Nors nėra oficialios Japonijos sporto šakos, Japonijos sumo asociacija sumo laiko nacionaliniu sportu. Beisbolas yra populiariausias sportas tarp sporto rungtynių žiūrovų.

Antrasis spalio pirmadienis yra sveikatos ir sporto diena - viena valstybinių Japonijos švenčių.

## Istorija

### Laikotarpis iki Meidži restauracijos
Sumo laikoma svarbiausia iš tradicinių Japonijos sporto šakų, kurioje esama ir tam tikrų religinių elementų. Daugelis sumo ritualų susiję su šintoizmo tikėjimu.

Kamakuros periodu atsirado daug kovos menų rūšių. Kiūdo buvo mėgstamas samurajų laisvalaikio užsiėmimas. Jabusamė kaip sporto šaka taip pat atsirado šiuo laikotarpiu, tačiau dabar yra laikoma religine ceremonija. Populiariu sportu tapo medžioklė su šunimis, tuomet vadinta *Inuoimono*.

### Po Meidži restauracijos
Įvairios vakarų sporto šakos Japonijai buvo pristatytos po Meidži restauracijos.

Profesionalų beisbolo lyga Japonijoje įkurta 1936 m. Dabar beisbolas yra populiariausias komandinis sporto žaidimas šalyje. Vienas geriausių Japonijos beisbolininkų yra triskart Japonijos Vertingiausiu Žaidėju tapęs Ichiro Suzuki, dabar žaidžiantis Šiaurės Amerikos pagrindinėje beisbolo lygoje. 

1936 m. įkūrus Japonijos profesionalų futbolo lygą, futbolas labai išplito šalyje. Japonijoje nuo 1981 iki 2004 m. vyko Tarpžemyninė taurė, o 2002 m. - XVII pasaulio futbolo čempionatas (kartu su Pietų Korėja). Japonijos futbolo komandos yra vienos stipriausių Azijoje, yra triskart laimėjusios AFC Azijos taurę.

Golfas šalyje įgauna vis didesnį populiarumą, taip pat kaip ir automobilių sportas.

## Profesionalų organizacijos
Pasak tyrimo, populiariausios profesionalų sporto šakos Japonijoje, tai - beisbolas, futbolas ir sumo.

## Japonijoje populiarios sporto šakos pagal kilmę

### Atsiradusios Japonijoje

* Aikido
* Takagari (medžioklė su sakalais)
* Iaido
* Dziudo
* Džiudžiutsu
* Karate (atsirado Okinavos salose)
* Kemari
* Kendo
* Kendžiutsu
* Kiūdo (šaudymas iš lanko)
* Naginatadžiucu
* Sumo
* Jabusame
* Ekiden
* Keirin
* Geitbolas
* K-1 (Japonijoje atsiradusi ir pasaulyje populiarumą įgaunanti kikbokso atšaka) 

### Atkeliavusios iš svetur
*Beisbolas (žr. Japonijos vyrų beisbolo rinktinė)
*Krepšinis (žr. Japonijos vyrų krepšinio rinktinė, Japonijos moterų krepšinio rinktinė)
*Boulingas
*Kriketas
*Futbolas (žr. Japonijos vyrų futbolo rinktinė)
*Amerikietiškas futbolas - iš JAV
*Regbis
*Ledo ritulys (žr. Japonijos vyrų ledo ritulio rinktinė)
*Tinklinis
*Žolės riedulys
*Lakrosas
*Puroresu
*Raketbolas - iš JAV
*Stalo tenisas
*Slidinėjimas

## Išnašos

## Nuorodos
*[[Japonijos švietimo, kultūros, sporto, mokslo ir technologijų ministerija|Japonijos švietimo, kultūros, sporto, mokslo ir technologijų ministerijos] svetainė] (japonų k.)
Parteris

**Parteris** ( <*par* 'ant' + *terre* 'žemė') - dažniausiai naudojamos šio žodžio reikšmės yra:
* teatro, kino teatro ar koncertų salės žemutinė dalis su žiūrovų vietomis
* padėtis imtynėse, kai imtynininkai guli ar klūpo ant kilimo

Taip pat gali reikšti: 
* daugiaaukščio namo pirmąjį aukštą 
* parko arba sodo dekoratyvinių žemų augalų žolyną ar gėlyną

## Šaltiniai

* „Tarptautinių žodžių žodynas“, 1985 m., Vilnius.
Janis Buivydas

**Janis Buivydas** (. ; 1864 m. rugsėjo 8 d. Alkiškiuose, Akmenės valsčius – 1937 m. balandžio 2 d.) – Rusijos ir Latvijos generolas, pedagogas, karo istorikas.

## Istorija
1889 m. baigė Vilniaus karo mokyklą, po dešimties metų baigė Rusijos Generalinio štabo karo akademiją. Pirmojo pasaulinio karo metais vadovavo brigadai. 

1917 m. Spalio perversmo nepripažíno, bolševikų buvo kalintas Petro ir Povilo tvirtovėje Petrograde. Kilusio pilietinio karo metu kovojo baltųjų pusėje Ukrainoje ir Pietų Rusijoje. Buvo vienas paskutiniųjų Krymo gynėjų, 1920 m. lapkričio mėn. emigravo į Turkiją.

1922 m. grįžo į Nepriklausomybę paskelbusią Latviją. Nuo 1923 metų Aukštesniųjų karininkų kursų skyriaus vedėjas. 1924–1925 m. Latvijos kariuomenės štabo viršininkas. 1925–1928 m. Akademinių karininkų kursų vadovas. Išėjęs į dimisiją nemažai rašė karo istorijos temomis.

Palaidotas Rygos Įgulos kapinėse ().

## Įvertinimas
Generolas buvo apdovanotas Rusijos Šv. Jurgio IV laipsnio ordinu, Šv. Vladimiro ordinu, Šv. Stanislovo III ir IV laipsnio ordinais, Šv. Anos ordinu. Už narsą jam įteiktas Šv. Jurgio ginklas.

## Šaltiniai
* Буйвид Иван Фридрихович // Русская армия в Великой войне
*  Буйвид, Иван Фридрихович // Георгиевские кавалеры Великой войны
Panopea abrupta

***Panopea abrupta*** () – jūrinių dvigeldžių moliuskų rūšis, priklausanti *Hiatellidae* šeimai. Paplitęs Šiaurės Amerikos šiaurės vakarų pakrantės vandenyse.

Gyvena įsirausę į jūros dugną, savo sifonu filtruodami vandenį ir misdami planktonu. Kriauklė 15-20 cm ilgio, suaugusi sveria 0,5 – 1,5 kg. Sifono ilgis gali viršyti 1 m. *Panopea abrupta* yra ilgiausiai pasaulyje išgyvenantis gyvūnas: vidutinė gyvenimo trukmė siekia 146 metus, o rekordinė – 160 metų. Moliuskas turi mažai natūralių priešų (jūrinė ūdra, kai kurios smulkių ryklių rūšys, jūros žvaigždės). *Panopea abrupta* naudojama maistui Rytų Azijos virtuvėje.
Dygliuotoji jūrų žvaigždė

**Dygliuotoji jūrų žvaigždė** (*Acanthaster planci*) – jūrų žvaigždžių (*Asteroidea*) rūšis.

Kūno skersmuo siekia 40 cm. Turi iki 23 nuodingais dygliais padengtų rankų. Minta koralais, suėsdama minkštąją dalį ir palikdama tik tuščius kiautus. Žvaigždės užpuola koralinius rifus, tačiau po antpuolių jos žūva, o koraliniai rifai palengva atsistato. Gyvena Indijos ir Ramiajame vandenynuose.
Raudonoji asterija

**Raudonoji asterija** (*Asterias rubens*) – jūrų žvaigždžių (*Asteroidea*) rūšis.

Užauga iki 20 cm skersmens. Gali būti nuo blyškiai geltonos iki raudonos ir net violetinės spalvos. Minta midijomis ir kitais dvigeldžiais moliuskais. Žvaigždė užsiropojusi ant moliusko, ambulakrinėmis kojelėmis atplėšia geldeles, o pro atsiradusį plyšelį išverčia skrandį tiesiog į moliuską ir ima virškinti minkštą jo kūną. Gyvena sekliuose Atlanto vandenyno ir Viduržemio jūros vandenyse.
Pago Pagas

**Pago Pagas** (arba ***Pango Pangas***, ) – Amerikos Samoa teritorijos Okeanijoje (JAV valda) administracinis centras. Išsidėstęs Tutuilos salos centrinėje dalyje, prie Ramiojo vandenyno. Jūrų uostas, tarptautinis oro uostas. Išvystyta maisto (daugiausia tunų konservų) pramonė, žvejyba, turizmas. Maisto, žuvies apdirbimo pramonė, turizmas. Dalis valdžios įstaigų bei jūros uostas yra gretimuose kaimuose (jie dažnai priskiriami Pago Pago miestui). JAV karinė jūrų bazė.

## Sportas

Mieste yra Pago parko futbolo stadionas (), talpinantis 2000 žiūrovų. Futbolo klubai:
* Ilaoa and To'omata SC
* Pago Youth FC
* Royal Puma
* Utulei Youth
* Taputimu Youth
* Lion Heart FC
* PanSa East FC
* Tafuna Jets
* Vaiala Tongan

## Šaltiniai
Washington Mutual

**Washington Mutual** (sutrump. WaMu) (NYSE: WM) – 2008 m. didžiausias JAV bankas, bankrutavęs per 2007–2008 m. finansų krizę. Bankas turėjo 307 mlrd. dolerių turto, 188 mlrd. dolerių indėlių. Banko akcijos buvo parduotos „JPMorgan Chase & Co“ už 1,9 mlrd. dolerių.

Prieš tai didžiausias JAV istorijoje banko žlugimas užfiksuotas 1984 metais, kada bankrutavo „Continental Illinois National Bank and Trust“, turėjęs 40 mlrd. dolerių turto.

## Nuorodos
* Delfi.lt: JAV – didžiausias banko žlugimas
Staulancos perėja

**Staulancos perėja** () – kalnų perėja (1766–1773 m) Dolomitų kalnuose, Beluno provincijoje, Italijoje.

Perėja jungia Zoldo slėnį pietuose su Fiorentinos slėniu bei Kadorės regionu šiaurėje. Vakarinėje perėjos pusėje yra Kroto kalnas (2158 m), rytinėje – Pelmas (3168 m).

Perėjoje yra nedidelis restoranas *Rifugio Passo Staulanza* ir automobilių parkavimo aikštelė. Iš čia išeina keli pėsčiųjų takai link Pelmo kalno.

## Išnašos
Amplua

**Amplua** () – aktoriaus vaidinamų vaidmenų rinkinys, atitinkantis aktoriaus išvaizdą ir gebėjimus.

Istoriškai amplua atsiradimas susijęs su aktorių pasidalijimu pagal kūrinius – tragedijas ir komedijas, kuriuose vaidindavo. Vaidinimas juose reikalavo savo vaidinimo stiliaus, kam aktoriai ir specializuodavosi.

Dar senovės Graikijoje aktoriai skirstėsi į tragikus ir komikus. Tragikus dar skirstydavo į:
* pirmuosius – protagonistus,
* antruosius – deuterogonistus,
* trečiuosius – tritagonistus.

Vėliau Europoje, pseudoklasikiniame teatre, egzistavo šie amplua.
* herojai ir herojės – jie būdavo herojai – meilužiai, charakteringieji herojai, pamokantys herojai ir kt.
* grand – koketės – gražios, dailios, žaismingos moterys
* grand – damos () – nejaunos, kilmingos moterys
* grasjozo () – pokštininkas ir šnekorius ispanų XVI–XVII a. komedijose.
* duenjos ( 'kompanionė') – charakterinės senės klasikiniame XVI–XVII a. teatre. Duenjos paprastai būdavo tarpininkės tarp mylimųjų arba atvirkščiai – kliudydavo jiems suartėti.
* koketės () – gražios, grakščios, žaismingos jaunos moterys.
* meilužiai – jaunuoliai, jauni vyriškiai, gražūs, taurūs, protingi, mylintys arba mylimi. Būdavo skiriami herojai meilužiai ir saloniniai meilužiai. Pagal vaidmens reikšmingumą skirdavo pirmuosius ir antruosius meilužius.
* petimetrai ( 'dabita') – aukštuomenės lengvabūdis, dabita, tuščiagalvis, tamsus bajoras, aklai pamėgdžiojantis viską, kas užsienietiška. Tai amplua XVII a. Rusijos teatre.
* karaliai
* tironai
* tėvai
* artimieji draugai ir draugės
* liokajai
* subretės (; ) – žvali, sąmojinga, išradinga ir šelmiška tarnaitė, padedanti savo šeimininkams jų meilės nuotykiuose. Šis amplua susiformavo pagal Servetos kaukę italų komedijoje *del arte*.
* inženiu ( 'naivioji') – naivios, žavios jaunos merginos, labai jausmingos, šelmiškos, išdykusios ir koketiškos, su humoru. Tai amplua rusų ikirevoliuciniame teatre.
* travesti ( 'persirengti') – aktorė, vaidinanti berniukus, paauglius, mergaites, taip pat vaidmenis, kuriuose reikia tam tikrą momentą persirengti vyru.
* naivuoliai – naivus, paprastas žmogus
* pamokantieji – pasakotojai, kurie aktyviai nedalyvauja veiksmuose ir įšnekinėja ar kaltina kitus herojus, perduoda autoriaus įvertinimus.
* piktadariai
Pseudoklasikinė dramaturgija visą dėmesį kreipdavo į pagrindinių veikėjų (herojų, meilužių) jausmus, tuo tarpu antraeiliai herojai būdavo labai schematiški.
Dramaturgijai darantis vis labiau realistinei, personažai darėsi vis individualesni ir įvairesni, amplua ėmė darytis pasenę. Tačiau praktikoje teatro ir kino aktoriams iki šiol dažnai tenka tam tikro tipo vaidmenys.

## Nuorodos
* АМПЛУА 
* Сценические амплуа
Algirdas Chominskis

**Algirdas Chominskis** (, 1884 m. birželio 23 d. Boguslavas, Viekšnių valsčius, Šiaulių apskr. – 1943 m. rugsėjo 17 d., pagal kitus šaltinius – rugsėjo 7 d., Vilnius) – Lietuvos lenkų kalbininkas, filosofijos daktaras.

## Biografija
Brolių Biržiškų vaikystės draugas Viekšniuose. 1896–1903 m. mokėsi Šiaulių gimnazijoje, gimnaziją baigė Charkove 1904 m. 1904-1911 m. studijavo Varšuvos, Lvovo, Krokuvos universitetuose, 1914-1915 m. – Prahos universitete. 1911 m. filosofijos daktaras.

1916-1920 m. mokytojavo. Nuo 1922 m. Vilniaus universiteto slavų filologijos dėstytojas. Tyrė lenkų kalbos tarmes, lenkų ir lietuvių kalbų santykius.

## Bibliografija
* Dialekty polskie okolic Rymanowa, *Rymanovo apylinkių lenkų tarmės*, 1915 m.
* Mapa języka litewskiego w granicach Rzeczypospolitej Polskiej, *Lietuvių kalbos žemėlapis Lenkijos Respublikos ribose*, 1939 m.

## Šaltiniai
Vaclovas Chomskis

**Vaclovas Chomskis** (1909 m. lapkričio 14 d. Rietave, Raseinių apskritis – 1976 m. balandžio 22 d. Vilniuje) – Lietuvos geografas, geografijos mokslų daktaras.

## Biografija
Nuo 1916 m. mokėsi Rietavo pradžios mokykloje, nuo 1921 m. Rietavo gimnazijoje, Kauno technikos mokykloje. 1929 m. baigė Kauno mokytojų profsąjungos vakarinę mokyklą. 1929–1938 m. Vytauto Didžiojo universiteto Matematikos-gamtos fakultete studijavo matematiką ir fiziką. 1938–1940 m. dirbo mokytoju Rokiškio gimnazijoje.

Nuo 1940 m. dėstė Vilniaus universitete, 1945–1952 m. Kartografijos katedros, 1952–1968 m. Fizinės geografijos ir kartografijos katedros vedėjas, 1946–1964 m. Gamtos mokslų fakulteto dekanas, nuo 1968 m. profesorius. 1967 m. geografijos mokslų daktaras. 1946–1956 m. dar dirbo Geologijos ir geografijos institute, suorganizavo ežerotyros grupę ir jai vadovavo. Palaidotas Antakalnio kapinėse.

## Mokslinė veikla
1953–1957 m. vadovavo LSSR MA ežerotyros ekspedicijoms. Jo rūpesčiu 1966 m. Vilniaus universitete įkurta Kartografijos laboratorija, kuri jam vadovaujant parengė Lietuvos SSR atlasą (išl. 1981 m., LSSR valstybinė premija), atlaso mokslinės komisijos pirmininkas. Ištyrė ežero dubens formos įtaką mažų vandens baseinų terminiam ir dinaminiam režimui. Sukūrė naujų matematinių metodų šilumos pernašai ir vandens masės stabilumui apskaičiuoti. Pirmasis atskleidė Lietuvos ežerų hidrodinaminius bruožus, pateikė dinaminę ir terminę ežerų klasifikaciją. Parašė mokslinių darbų iš Lietuvos kartografijos istorijos. Publikavo mokslo populiarinimo straipsnius žurnaluose „Mokslas ir gyvenimas“, „Mūsų gamta“.

## Bibliografija
* Lietuvos TSR fizinė geografija, vienas autorių, T. 1, 1958 m.
* Mažų ežerų dinamika ir termika: monografija, 1969 m., rusų k.
* Kartografija: monografija. – Vilnius: Mokslas, 1979. – 336 p.: iliustr.

## Įvertinimas
* 1959 m. LSSR valstybinė premija
* 1969 m. LTSR nusipelnęs mokslo veikėjas
* 1983 m. LSSR valstybinė premija

## Šaltiniai
Sergejus Chotianovičius

**Sergejus Chotianovičius** (g. 1923 m. sausio 11 d. - mirė 2018 m. kovo 15 d. Vilniuje) – Lietuvos chemikas, habilituotas gamtos mokslų daktaras, profesorius.

## Biografija
1953 m. baigė Vilniaus universitetą. 1978 m. chemijos mokslų daktaras.

1962–1993 m. dirbo Chemijos ir chemijos technologijos institute (nuo 1992 m. Chemijos institutas). 1965–1989 m. Galvanotechninės laboratorijos vadovas, 1989–1993 m. vyresnysis mokslinis bendradarbis.

## Mokslinė veikla
Nustatė paviršinio aktyvumo medžiagų įtaką vario ir cinko elektrocheminiam nusodinimui, ištyrė tauriųjų metalų išskyrimo katodinius procesus, gautų dangų savybes. Su kitais – 24 išradimų autorius.

## Bibliografija
* Platinos grupės metalų elektronų sodinimas, 1976 m., rusų kalba

## Įvertinimas
* 1982 m. LTSR valstybinė premija

## Šaltiniai
Jonas Antanas Chrapovickis

**Jonas Antanas Chrapovickis** (, 1612 m. spalio 1 d. Padbiarezė prie Vitebsko – 1685 m. lapkričio 3 d. Lukiškės prie Vitebsko) – Lietuvos didžiosios kunigaikštystės valstybės veikėjas.

## Biografija

1635–1637 m. studijavo Sorbonoje, Leideno ir Paduvos universitetuose. Čia iš evangelikų reformatų perėjo į katalikų tikėjimą. Lankėsi Anglijoje, Belgijoje, Italijoje, Vokietijoje ir kt. kraštuose, 1638 m. grįžo į Lietuvos Didžiąją kunigaikštystę.

## Valstybės tarnyba

1640–1685 m. 25 kartus buvo Abiejų Tautų Respublikos Seimo narys, 1665 m. ir 1668 m. Seimo maršalka. Nuo 1650 m. Smolensko vėliavininkas, nuo 1659 m. – pakamaris, nuo 1669 m. Vitebsko vaivada bei Pilviškių seniūnas.

Su kitais 1660 m. pasirašė Olyvos taiką su Švedija, 1667 m. – Andrusovo paliaubų sutartį su Maskva. 1678 m. dalyvavo Amžinosios taikos su Rusija derybose. Per karus su Rusija netekęs valdų Vitebsko ir Smolensko vaivadijose, jų gavo Lietuvoje.

1656–1685 m. rašė dienoraštį (fragmentai išleisti 1787 m. ir 1845 m., visas tekstas – „Dienoraštis“, *Dyaryusz*, 1-2 d. 1978–1988 m.), jis svarbus dėl 1656–1669 m. laikotarpio amžininkų charakteristikų, papročių, seimų, meteorologinių stebėjimų aprašymų.
## Šeima
Tėvai − Kristupas Chrapovickis ir Elena Vaina-Jasenecka. Tėvas Kristupas ir broliai buvo patekę į rusų karių nelaisvę Smolenske. Tėvas ir du broliai žuvo nelaisvėje. 

Trečias brolis − Jurijus perėjo į Maskvos tarnybą ir tapo rusiškos linijos Chrapovickių giminės pradininku. 

Vedė teismo procesus su savo sūnumis (nuo pirmos žmonos), reikalaujančių mirusios motinos paveldėjimo.

## Šaltiniai

|-
Spektaklis

**Spektaklis** (, iš  'reginys') – sceninio meno kūrinys.

Spektaklius kuria teatro kolektyvas - aktoriai, dailininkai - dekoratoriai, kompozitoriai, grimuotojai ir kt.,- vadovaujamas režisieriaus.

Dramos spektaklio kūrimas paprastai apima šiuos etapus:
* pjesės pasirinkimas ir jos adaptacija
* vaidmenų paskirstymas trupėje, atsižvelgiant į aktorių galimybes ir amplua
* vaidmenų mokymasis
* repeticijos
* rekvizito, dekoracijų, kostiumų, grimo parengimas
* muzikos ir apšvietimo parengimas
* generalinė repeticija
OpenGEM

**OpenGEM** – grafinė aplinka, skirta DOS operacinėms sistemoms. OpenGEM kuriama nuo 2001 m., išleista pagal GNU GPL licenciją.

## Versijos
Egzistuoja kelios skirtingos OpenGEM versijos:
* **OpenGEM Core** – nedidelė, kompaktiška grafinė aplinka, kuriai įdiegti reikia mažiau nei vieno megabaito laisvos vietos. Palaiko automatinį tvarkyklių nustatymą.
* **OpenGEM Complete** – OpenGEM Core papildyta įvairiomis programomis.
* **OpenGEM Deutsch** – OpenGEM versija vokiečių kalba.
* **OpenGEM/XM** – OpenGEM Complete versija, palaikanti daugiaveiksmiškumą.

## Suderinamumas
OpenGEM veikia su įvairiomis DOS operacinėmis sistemomis (FreeDOS, MS-DOS, DR-DOS ir kt.). Taip pat gali veikti Windows operacinėse sistemose.
AROS

**AROS** – laisvoji, atvirojo kodo operacinė sistema, iš dalies suderinama su AmigaOS programine įranga.

Projekto pradžia – 1995 m. Pavadinimas AROS iš pradžių reiškė *Amiga Research Operating System*, tačiau, siekiant išvengti teisinių problemų, pavadinimas pakeistas į rekursinį akronimą – *AROS Research Operating System*.

Palaikomos įvairios platformos, kaip antai: x86, x86-64, PowerPC, m68k, ARM. Egzistuoja šiai operacinei sistemai pritaikyta OWB (*Odyssey Web Browser*) naršyklė, naudojanti WebKit varikliuką. E-UAE emuliatorius leidžia paleisti daugumą AmigaOS programų. Su senesnėmis AmigaOS programomis AROS suderinama tik išeitinio kodo lygmeniu, tad jas reikia perkompiliuoti arba paleisti naudojant E-UAE emuliatorių.

AROS turi tvarkykles nVidia vaizdo plokštėms ir USB įrenginiams. AROS neturi apsaugotos atminties, kas reiškia, jog dėl klaidos žaidime ar programoje sutriks visos operacinės sistemos darbas. Taip pat nenaudojama ir virtualioji atmintis, todėl pritrūkus realiosios atminties negalima paleisti daugiau programų.

Esama keleto AROS platinamųjų paketų: Icaros Desktop, Broadway, AspireOS, AROS Vision.

## Išnašos
Christburgo mūšis

**Christburgo mūšis** arba *Kristapilės mušis* – mūšis, įvykęs Pamedėje 1271 m., per Didijį prūsų sukilimą (1260–1274 m.), tarp Vokiečių ordino ir prūsų žemių karių.

## Istorija
Bartų vado Divonio Lokio ir pagudėnų vado Linkaus raiteliai bei pėstininkai įsiveržė į Kulmo žemę ir ją nusiaubė. Po to apsiautė Christburgo pilį. Apgultiesiems į pagalbą netikėtai atvyko dviejų gretimų pilių riteriai. Kautynėse, pasak kronikininko Petro Dusburgiečio, žuvo daug prūsų, tarp jų pėstininkų vadas Koltis. 

Nepasisekus pirma šturmui sukilėliai ant Zirgūnos upės kranto įsirengė įtvirtintą stovyklą. Netrukus persikėlę per upę patys ties Pagansčių kaimu užklupo nepasirengusius kautis kryžiuočius ir juos sumušė. Žuvo 12 riterių ir iki 500 karių. Bėgančiuosius persekiojo iki Christburgo, vėl puolė pilį, sugriovė papilį bei įtvirtinimus. Pačios pilies, kurioje buvo likę tik 3 riteriai su tarnais, raiti sukilėliai neužėmė dėl Vokiečių ordino tarno pamedėno Sireno ryžtingų veiksmų, kuris spėjo uždaryti pilies vartus. Po mūšio Divonis Lokys su daugeliu karių vėl nusiaubė Christburgo ir Marienburgo apylinkes. 

Christburgo mūšis – vienas svarbiausių sukilimo mūšių.

## Šaltiniai
Kirtis

**Kirtis** – vieno kurio nors skiemens išryškinimas tariant žodį. Dalyje kalbų kirtis yra fiksuotas, pavyzdžiui, suomių, estų, latvių, vengrų kalbose – pirmame skiemenyje, kečujų, lenkų – priešpaskutiniame, prancūzų, gvaranių – paskutiniame. Klasikinėje arabų, lotynų kalbose kirčio vieta lengvai nuspėjama (paprastai formuojasi apie priešpaskutinį skiemenį). Anglų, ispanų, italų, portugalų ir vokiečių kalbose kirčio vieta mažiau nuspėjama ir labiau priklauso nuo žodžio. Todėl šiose kalbose kirčio vietą reikia įsidėmėti (ispanų, portugalų kalbose tam naudojami diakritiniai ženklai). Rusų, ukrainiečių, lietuvių kalbose kirtis yra nepastovus, laisvas ir kinta ne tik skirtinguose žodžiuose, bet ir to paties žodžio skirtingose formose.

## Kirtis lietuvių kalboje

Lietuvių kalboje yra:
* dešininis kirtis, jis žymi *tvirtaprãdę [[Priegaidė|príegaidę]]*;
* kairinis kirtis;
* riestinis kirtis, jis žymi *tvirtagãlę príegaidę*.
Lietuvių kalbos kirtis gali būti žodžio pradžioje, viduryje arba žodžio gale, t. y. kirtis yra laisvas.
Intermedija

**Intermedija** ( – tarpinis) – nedidelė, dažniausiai komiška pjesė ar scena (pantomima, šokis, muzikos kūrinys, maskaradas), atliekama tarp spektaklio veiksmų.

Tai komedinio, buitinio juokdariško pobūdžio intarpai tarp veiksmų rimto pobūdžio dramose, kontrastingi jų prasmei arba kitaip pabrėžiantys jų pagrindinę mintį. Intermedija vaizduoja juokingas ir linksmas istorijas, tarnų, dvariškių, elgetų, pataikūnų išdaigas. Jose veikia ir valstiečiai, virėjai, vežikai, samprotaujantys apie mokslą ar politinę veiklą, sumaniai apgaudinėjantys vieni kitus.

Atsirado vėlyvaisiais viduramžiais ilguose misterijų, miraklių, moralitė vaidinimuose.
Auto

**Auto** – dramatinių spektaklių biblinėmis ir evangelinėmis temomis tipas, kuris buvo paplitęs Ispanijoje ir Portugalijoje. XVI–XVII a. auto vaidinimai virto stambiais renginiais. Auto statydavo po atviru dangumi, ant specialiai statomų pakylų, spektaklius lydėdavo masinės eitynės.

Kartu auto yra dramatinės literatūros požanris. Auto kilo XII a. Ispanijoje. XVI a. Portugalijoje pagrindinis auto rašytojas buvo Gil Vicente (1465–1537), tokius kūrinius taip pat rašė Luís de Camões (1524–1580) ir Dom Francisco Manuel de Mello (1608–1666).
Trupė

**Trupė** – teatro, cirko artistų kolektyvas, kartu kuriantys ir vaidinantys (atliekantys) spektaklius. Trupėmis vadinamos ir kai kurių kitų sceninio meno šakų kūrybinės grupės (pvz., šokių).

## Istorija

Viduramžių ir vėlesnių laikų Europoje aktorių trupės dažniausia būdavo klajojančios.
Klajojančias trupes sudarydavo klajojantys komediantai, rodę itin vaizdingus numerius, humoristinius ir satyrinius vaidinimus, lėlių spektaklius.

## Rūšys

Kai kuriose šalyse egzistavo specifinės trupių rūšys. Pavyzdžiui, XVI a. Ispanijoje klaidžiojančios teatro trupės buvo:
* *Bochiganga* (): ją paprastai sudarydavo 6-7 vyrai aktoriai, 2 moterys ir berniukas. Jie vežiodavosi kostiumus ir rekvizitą. Vaidindavo komedijas, auto, intermedijas.
* *Gangarilja* () vaidino valstiečių sodybose, paprastai sudaryta iš 3 vyrų aktorių ir berniuko, kuris vaidindavo moteriškus vaidmenis. Šios trupės paprastai vaidindavo auto ir intermedijas.

Kiti teatro trupių Lietuvoje pavyzdžiai – Vilniaus trupė, Teatriukas, MINIMUM ir kt.
Skomorochas

**Skomorochas** – viduramžių Rusijos aktorius, dažnai kartu dainininkas, šokėjas, dresiruotojas, muzikantas. Skomorochai dažnai patys kurdavo savo vaidinamus dramatinius ir žodinius – muzikinius kūrinius.

Manoma, kad skomorochai atsirado XI a. pradžioje ar anksčiau. Jie jau pavaizduoti Kijevo Sofijos soboro freskose (1037 m.). Skomorochų veikla klestėjo XV–XVII a., o XVIII a. jie ėmė nykti. Liko tik kai kurios skomorochų meno tradicijos.

Skomorochų repertuarą sudarydavo humoristinės dainos, mažos pjesės, socialinė satyra (vadinami *glumai*, *глум* 'tyčiojimasis'). Juos atlikdavo užsidėję kaukes ir apsivilkę specialius skomorochiškus kostiumus, grodavo rageliais, guslėmis, dūdelėmis *žaleikomis*, domromis, dūdmaišiais, būgnais. Skomorochai vaidindavo gatvėse ir aikštėse, nuolat bendraudavo su žiūrovais, įtraukdavo juos į savo vaidinimus.

Kiekvienas skomorochas paprastai daug metų vaidindavo tuos pačius personažus su nesikeičiančiais charakteriais ir kaukėmis.

XVI–XVII a. skomorochai ėmė jungtis į dideles grupes (*vatagas*, *ватага*) po 70–100 žmonių, nes juos ėmė persekioti pravoslavų cerkvė ir caro valdžia. Skomorochų grupės neretai ėmė verstis ne tik vaidinimais, bet ir plėšikavimu. 1648 ir 1657 m. cerkvės prašymais buvo išleisti caro Aleksejaus Michailovičiaus įsakai, uždraudę skomorochystę.

## Etimologija
Į rusišką *скоморох* panašių žodžių yra ir kaimyninėse slavų kalbose: sen. 'begėdis, nekuklus', baltarus. *скомороха* 'klaidžiojantis muzikantas'.
Viena iš hipotezių teigia, kad žodis *скоморох* yra giminingas  'juokdarys', iš kurio atsiradęs ir ,  'pagyrūnas, nenaudėlis'. Kita hipotezė teigia, kad žodis kilęs iš hipotetinio graikiško žodžio **σκωμμαρχος*, kuris, atseit, kilęs iš  'pokštas, išdaiga'. Tačiau tas hipotetinis žodis iki šiol šaltiniuose neaptiktas. Kitos hipotezės dar silpnesnės.

## Nuorodos


* С. Юрков. «Смеховая» сторона антимира: скоморошество  // Юрков С. Е. Под знаком гротеска: антиповедение в русской культуре (XI-начало ХХ вв.). СПб., 2003, с. 36-51
Badeno didžioji hercogystė

**Badeno didžioji hercogystė** () buvo istorinė valstybė, egzistavusi 1806–1918 m. pietvakarių Vokietijoje, dešiniajame Reino krante, istoriniame Badeno regione.

Vakarinę ir pietinę sieną sudarė Reinas. Rytinėje pusėje iš trijų pusių ji supo Viurtembergo karalystę. Šiaurėje ši valstybė ribojosi su Bavarijos karalyste ir Heseno-Darmštato didžiąja hercogyste, vakaruose Reinas Badeną skyrė nuo Bavarijos Reino Palatinato ir Elzaso (dabartinėje Prancūzijoje), pietuose ribojosi su Šveicarija, o pietryčiuose su Hohencolernų-Zigmaringeno hercogyste.

Valstybės plotas buvo 15 071 km². Gyventojų buvo apie 1 mln. Apie pusę jų buvo katalikai, kiti – protestantai.

Didžiausi valstybės miestai: Karlsrūjė, Manheimas, Freiburgas, Pforcheimas, Heidelbergas, Baden-Badenas.

## Istorija
*Apie ankstesnę istoriją žr straipsnį [[Badenas]]*

### Badeno augimas

1803-6 m. po Šventosios Romos imperijos panaikinimo iki tol buvusi labai maža Badeno markgrafystė teritoriškai labai išsiplėtė ir tapo didžiąja hercogyste. 1803 m. hercogas Karolis Fridrychas (1738–1811 m.) prarado žemes Reino kairiajame krante, tačiau už tai Napoleonas I jam kompensavo kitomis vokiečių žemėmis ir valstybės teritorija 1803–1810 m. padidėjo nuo 700 km² iki 15 000 km², o gyventojų nuo 190 000 iki 1 000 000. Prisidėjęs prie Reino sąjungos, hercogas gavo ir didžiojo kunigaikščio titulą.

Jo vaikaitis ir įpėdinis Karolis Liudvikas (m. 1818) vedė Napoleono įdukrą Stefaniją Beauharnais ir 1815 m. prisidėjo prie Vokietijos konfederacijos, 1818 m. išleido konstituciją. Tuo metu Badeno didžiosios hercogystės teritorija sutampa su viso Badeno regiono teritorija. Tuo metu visa Švabija buvo padalinta tarp trijų didelių valstybių, iš kurių viena buvo Badenas.

### Klestėjimas
1848 m. revoliucijos Vokietijoje metu Badenas buvo vienas iš revoliucionierių veiksmų centrų. 1849 m. tai buvo vienintelė Vokietijos valstybė trumpam tapusi respublika. Badenas dalyvavo 1870–1871 m. Prancūzijos-Prūsijos kare ir įėjo į Vokietijos imperijos sudėtį.

### Pabaiga
Paskutinis didysis kunigaikštis Fridrychas II (1857–1918 m.) atsisakė sosto 1918 m. vokiečių revoliucijos metu. Badenas tapo respublika, Vokietijos Veimaro respublikos sudėtine dalimi.
Šešėlių teatras

**Šešėlių teatras** – teatro rūšis, kurioje dominuoja šešėlių pagalba sukurtos meninės formos, veikėjai ir aplinkos motyvai.

Šešėlių teatro spektaklis gali būti:
* visiškai šešėlinis – visas spektaklis paremtas šešėlių teatru.
* iš dalies šešėlinis – šešėlių teatras naudojamas šalia kitų teatrinės raiškos priemonių.

## Šešėlių teatro porūšiai
* **Visiškai šešėlinis spektaklis:**
** *Už peršviečiamos širmos*. Scenos gale padedamas projektorius, tarp jo ir žiūrovų pastatoma visiškai peršviečiama (pusskaidrė) širma. Už širmos atsistoja aktoriai ir vaidina projektoriaus apšviečiami. Žiūrovai mato jų siluetus ir girdi jų balsus.
** *Už iš dalies peršviečiamos širmos*. Viskas vyksta kaip ir pirmuoju atveju: scenos gale padedamas projektorius, tarp jo ir žiūrovų pastatoma širma. Tačiau šįkart peršviečiama tik dalis širmos. Širmos apačia, šonai ir viršus dažniausiai būna iš storesnės medžiagos, neperšviečiamos projektoriaus šviesa. Aktoriai sutupia prie širmos apačios viršun iškeldami kūrinio personažų ar aplinkos motyvų figūras. Dažniausiai jos būna plokščios, tačiau tai gali būti ir lėlės ar kita. Širmos viduryje esančias figūras mato žiūrovai, o širmos apačioje sėdinčių aktorių negali pamatyti, jie tik įgarsina kūrinį.

Galimas variantas, kad matosi vien aktorių rankų imituojamos figūros. Aktoriui keičiant pirštų padėtis, jų kombinacijas, stengiamasi pamėgdžioti įvairių gyvūnų formas, parodyti tam tikrus įvykius, etiudus.

* **Iš dalies šešėlinis spektaklis**. Tai spektaklis, kai šešėlių teatras yra tik pagalbinė priemonė. Pagrindinį veiksmą sukuria patys aktoriai, vaidindami scenoje. Širma gali būti tiek visiškai, tiek iš dalies peršviečiama. Tai priklauso nuo spektaklio režisieriaus sumanymų, spektaklio paskirties. Jeigu norima parodyti spektaklio veikėjų prisiminimus, praeities išgyvenimus, dažniau naudojama širma, kuri yra visa peršviečiama ir kurioje matosi visas aktoriaus siluetas. Iš dalies peršviečiama širma dažniau naudojama spektakliuose vaikams.

## Šiuolaikinis šešėlių teatras

2000 m. Viduryje gimė nauja šešėlių teatro tendencija, kurioje vietoj lėlių šokėjai, naudodamiesi savo lankstumu ir plastiškumu, sukuria spektaklius, pirmiausia naudodami savo kūnus. Dešimtmečio pabaigoje srovė tapo labai populiari, o jo šešėliai pradėjo atsirasti daugelyje pasaulio šalių. Populiariausi iš šių naujų šešėlių teatrų gali būti laikomi šešėlių „Pilobolus“ teatru. Ir tarp garsiųjų galima pavadinti Attraction, El Gamma Penumbra, Fireflies, Verba.

## Šaltiniai
Sela (kalnynas)

**Sela** (, lad. *I Sela*) – kalnų grupė Dolomituose, Italijoje. Kalnai išsidėstę tarp Fasos (Trentinas), Livinallongo (Beluno provincija), Badijos ir Gardenos (Pietų Tirolis) slėnių.

Sela yra šiauriau Marmolados ir į rytus nuo Langkofelio. Jos viršuje yra plokščiakalnis. Selos grupę supa keturios tarpusavyje susijusio perėjos: Griodnerio perėja (2.121&nbsp; m), Pordoi perėja (2.239&nbsp; m), Selos perėja (2.240&nbsp; m) ir Kampolongo perėja (1.875&nbsp; m).

Prieš 236–231 mln. metų Selos masyvo užimamoje vietoje buvo nedidelis, virš jūros lygio iškilęs, atolas.

## Turizmas

Selos grupės kalnai yra populiari turistų lankoma vieta: vasarą čia lankosi laipiojimo po kalnus mėgėjai, žiemą – slidinėtojai, kurie gali pasirinkti ilgą kalnus juosiantį maršrutą, vadinamąjį *Sellaronda*. Iki *[[Sass Pordoi]]* (2 950&nbsp; m) viršūnės yra įrengtas keltuvas nuo Pordoi perėjos. Šiuo lyniniu keltuvu naudojasi slidinėtojai kaip slidinėjimo po Selos masyvą maršruto pradžia.

## Viršūnės

Aukščiausia viršūnė – *[[Piz Boè]]* (3152 m). Kitos svarbios viršūnės yra *Le Mésules* (3000 m), *Cima Pisciadù* (2 985&nbsp; m), *[[Piz Gralba]]* (2972 m), *Sass Pordoi* (2950 m), *[[Piz de Ciavazes]]* (2831 m). Vakarinėje dalyje, prie Selos perėjos yra Selos „bokštai“, žinomi savo grandinių keliais (specialiai įrengti kopimo takai).
Anibarė

**Anibarė** – apygarda Nauru salos rytuose. Ribojasi su Ijuvu, Anabaru, Baičiu, Uabo, Niboku, Buada ir Menengu. Vakarinėje dalyje kasami fosfatai. Plotas – 3,1 km², 250 gyventojų.
Kumamotas

**Kumamotas** () – miestas Japonijoje, Kiūšiū salos centrinėje dalyje. Kumamoto prefektūros administracinis centras. Yra oro uostas, Šinkanseno geležinkelio stotis, uostas (Misumis). Didelis tekstilės pramonės centras. Žemės ūkio mašinų ir elektronikos, maisto (vaisių ir daržovių perdirbimo), trąšų pramonė. Tradicinė audinių, porceliano gamyba. Yra 9 aukštosios mokyklos.

Mieste yra 1607 m. statya pilis, budistų šventykla (XVII a. pab.). Suidzendži parkas (įkurtas 1632 m.). Miesto, šiuolaikinio meno, literatūros muziejai, zoologijos ir botanikos sodai. Apylinkėse stūkso Aso ugnikalnis.

## Istorija
Miestas įkurtas 1889 m. balandžio 1 d.

2012 m. balandžio 1 d. suteiktas valstybinio pavaldumo miesto statusas.

## Geografija

Miestas ribojasi su Utu, Košiu, Tomiajumi, Mašikiu, Kikuju, Uekiu, Giokutu ir Tamana.

## Simboliai
Oficiali miesto gėlė – kamelija, medis – dviskiautis ginkmedis, paukštis – didžioji zylė.

## Sportas
1997 m. mieste vyko 1997 m. pasaulio rankinio čempionatas.

### Futbolas
* Roasso Kumamoto
* „Egao Kenkō“ stadionas, talpa 32 000.

## Miestai partneriai
*  Heidelbergas, Vokietija
*  San Antonijas, Teksasas, JAV
*  Guilinis, Guangsi, Kinijos LR
*  Fukujus, Fukujus, Japonija

## Šaltiniai

## Nuorodos
* Oficiali svetainė
Wine

**Wine** – programa, leidžianti Unix tipo operacinėms sistemoms vykdyti Microsoft Windows programas. Wine gali būti naudojamas Linux, Solaris, BSD, Mac OS X operacinėse sistemose. Pavadinimas *Wine* iššifruojamas kaip **W**ine **I**s **N**ot an **E**mulator.

Bob Amstadt ir Eric Youngdale pradėjo Wine projektą 1993 m. Projekto tikslas buvo paleisti Windows programas Linux operacinėje sistemoje. Programoje naudojami DLL failai, alternatyvūs naudojamiems įvairiose Windows versijose. Nebaigta ir neteisinga Windows API dokumentacija apsunkino Wine kūrėjų darbą. Wine 1.0 versija išleista 2008 m. birželio 17 d., praėjus 15 m. nuo projekto pradžios.

Wine gali būti paleistos ir 64 bitų Windows programos. Automatiniai atnaujinimai Microsoft programoms, paleistoms naudojantis Wine, negalimi.

Wine pagrindu veikia tokios komercinės programos kaip CrossOver, Cedega. Wine programinis kodas naudojamas ReactOS operacinėje sistemoje.

## Išnašos

## Nuorodos
* Oficiali svetainė
Pantomima

**Pantomima** ( 'viską mėgdžiojantis') – vaidinimas be žodžių, pagrįstas plastiniais judesiais, gestais, kūno išraiškos (pantomimika) ir veido raumenų judesiais (mimika). Šiomis priemonėmis atskleidžiami vidiniai išgyvenimai, jausmai, būsenos, vidinis personažo gyvenimas. Pantomima dažnai turi dramos ir muzikos spektaklio elementų, dažniausiai remiasi smulkiais etiudais. Pantomimos spektakliai gali būti atliekami įvairiose erdvėse, jas gali atlikti bet koks skaičius atlikėjų.

Pantomimos kūrinio atlikėjas – *[[mimas]]*. Mimai įprastai būna apsirengę juodai baltais drabužiais, grimo pagalba nusidažę veido odą taip pat juoda ir balta spalvomis. Akys ir lūpos dažniausiai pagrimuojamos juoda spalva, o visas veidas – balta. Žinomas mimas buvo prancūzas Marselis Marso (*Marcel Marceau*).

## Lietuvoje
Kaune šiuo metu veikia vienintelis Lietuvoje profesionalus repertuarinis pantomimos teatras su nuolatine trupe – Kauno pantomimos teatras.

## Šaltiniai
* „Tarptautinių žodžių žodynas“, 1985 m., Vilnius.
Apsodas

**Apsodas** (; ) – kai kurių šaulių ginklų (karabino, šautuvo, pistoleto-kulkosvaidžio, rankinio kulkosvaidžio ir kt.) dalis, kuri leidžia patogiai paimti ginklą ir juo naudotis, kurioje įtvirtintas vamzdis su šovimo bei pertaisymo mechanizmais. Į petį įremta apsodo dalis buožė padeda atlaikyti šūvių atatranką ir geriau taikytis.
Apsodus turi ir arbaletai.

## Apsodo konstrukcija
Paprastai laikoma, kad apsodą sudaro dvi dalys – buožė ir apsodo lovelis.

### Buožių variantai
Dažniausiai pasitaiko vientisi ir dviejų dalių apsodai:
* Vientisas apsodas sudarytas iš vienos detalės, kurios vienas galas yra buožė, kitas – apsodo lovelis. Tokie apsodai būdingi graižtviniams pertaisomiems šautuvams.
* Dviejų dalių apsodai sudaryti iš dviejų skirtingų detalių – buožės ir apsodo lovelio. Jie būdingi perlaužiamiems šratiniams šautuvams. Pagaminti dviejų dalių apsodą paprasčiau, kadangi lengviau rasti du mažesnius tinkamus medienos gabalus ir iš jų padaryti abi apsodo dalis, negu surasti ilgą medienos ruošinį, iš kurio eitų padaryti ilgą ir griozdiškesnį vientisą apsodą`.

Funkciškai apsode galima išskirti tris dalis:
* Apsodo lovelis, esantis po vamzdžiu ir sujungtas su vamzdžiu.
* Buožė – galinė praplatėjusi plokščia dalis, naudojama kaip petinė atrama ir kaip smogiamoji dalis kirstynėse. Šautuvų buožėse dažnai būna padaryta tuštuma, kurioje būna laikomi kai kurie šautuvo priežiūros reikmenys.
* Rankeninė apsodo dalis – ji dažniausiai yra tarp buožės ir apsodo. Ji dažnai yra specialios formos buožės kaklelis, pritaikytas suimti plaštaka. Dalis šiuolaikinių ginklų turi kitokią pistoletinę rankeną po vamzdžio drūtgaliu, kuri jungiasi jau su loveline dalimi, o ne buožės kakleliu. Tokie ginklai tarp lovelinės dalies ir buožės kaklelio gali turėti vyrį, kuris padeda nulenkti buožę į šoną ir taip sumažinti šautuvo (automato) ilgį, jį padaryti patogesnį naudotis ribotoje erdvėje (kovos mašinos, statinių vidus, apkasai, tankūs brūzgynai,
The Screen Behind the Mirror

**The Screen Behind the Mirror** – ketvirtasis studijinis muzikinio projekto Enigma albumas. Išleistas 1999 m.

Albumas Graikijos topuose užėmė pirmą, Vokietijos, Portugalijos, Danijos, Norvegijos – antrą, JK, Švedijos – septintą, Prancūzijos – 11 poziciją. Albumas turi 2 singlus: *Gravity of Love* ir *Push the Limits*.

## Aprašymas

Albumą *The Screen Behind the Mirror* pradeda tradicinis Enigmos rago garsas ir Elisabeth Houghton balsas, skelbiantis astronominius duomenis. Staiga pasigirsta ištrauka iš Carl Orff kantatos *[[Carmina Burana]]*. Vėliau balsas toliau skelbia duomenis, ir persikelia į antrąjį kūrinį *Push the Limits*. Šio kūrinio pirmojoje pusėje skamba elektroninė muzika su sintezuotais balsais. Vėliau pasigirsta šnabždantis Elisabeth Houghton vokalas. Po jo vėl skamba įvairių melodijų kombinacijos. *Gravity of Love* prasideda chorui giedant „O Fortuna, velut Luna“ iš Carmina Burana. Vėliau prasideda Ruth-Ann Boyle atliekama daina aidinčiu vokalu. Dainoje keliskart įsiterpia Carmina Burana garsai.

*Smell of Desire* pradžioje skamba sjakuchati fleitos garsai, vėliau prisideda Jens Gad grojimas gitara, ištraukos iš dainos *Mea Culpa*. *Modern Crusaders* dainoje vyrauja ryškus, roko stiliaus Andru Donalds vokalas su gitaros garsų bei Carmina Burana ištraukomis, o paskutinį akordą uždeda Bacho *Toccata and Fugue in D Minor*. *Traces (Light And Weight)* girdimi lašančio vandens ir įžiebiamo degtuko garsai, kartais pasigirsta enigmatiški varpų garsai bei tolumoje aidinčių vokalų intarpai. *The Screen Behind the Mirror* pradžioje skamba garsų sintezė iš ankstesnių Enigmos kūrinių, o vėliau Andru Donalds ir Ruth-Ann Boyle atlieka ištraukas iš *Gravity of Love*. *Endless Quest* kūrinį pradeda būgnų garsai, vėliau įsijungia dvi sjakuchati fleitos, po jų – elektrinių gitarų garsai, pabaigoje gitarų garsai ir būgnai pasidaro lyg nekontroliuojami, pasigirsta smarkaus kvėpavimo garsas. *Camera Obscura* iškart pradedama reversiniu Andru Donalds vokalu iš Modern Crusaders, vėliau reversinė Carmina Burana ir instrumentų garsai susilieja į chaosą.

*Between Mind & Heart* – lengva ir rami daina. Joje skamba aidintis Michael Cretu vokalas, Sandra Cretu šnabždesys, daug sintezuotų vokalų (primenančių žynių sušukimus), trumpam pasigirsta kiniško jangčino garsas. Paskutinį kūrinį *Silence Must Be Heard* atlieka Ruth-Anne Boyle su Andru Donalds vokalo intarpais. Albumas užbaigiamas Enigmos rago garsu.

## Kūriniai
# „The Gate“ (Michael Cretu) – 2:03
# „Push the Limits“ (Cretu, Jens Gad) – 6:27
# „Gravity of Love“ (Cretu) – 4:01
# „Smell of Desire“ (Cretu, David Fairstein) – 4:55
# „Modern Crusaders“ (Cretu) – 3:51
# „Traces (Light and Weight)“ (Cretu, Gad) – 4:13
# „The Screen Behind the Mirror“ (Cretu) – 3:59
# „Endless Quest“ (Cretu) – 3:07
# „Camera Obscura“ (Cretu) – 1:39
# „Between Mind & Heart“ (Cretu) – 4:09
# „Silence Must Be Heard“ (Cretu, Gad) – 5:20

## Autoriai
* Ruth-Ann Boyle – pagrindinis vokalas
* Michael Cretu – prodiusavimas, vokalas
* Sandra Cretu – balsas
* Andru Donalds – pagrindinis vokalas
* Jens Gad – gitara
* Elisabeth Houghton – balsas
Baitsis

**Baitsis**, seniau **Baitis** – apygarda Nauru šiaurės vakaruose. Plotas – 1,2 km², 810 gyventojų.
FK Stalʹ Alčevsʹk

**Alčevsko „Stalʹ“** – Ukrainos futbolo klubas iš Alčevsko.

## Istorija

## Pasiekimai

## Lietuviai
* Marius Skinderis, saugas 2001

## Išnašos

## Nuorodos
* Oficiali klubo svetainė
Linux Mint

**Linux Mint** – Linux platinamasis paketas, sukurtas Ubuntu kodo pagrindu, o pastarasis sukurtas Debian pagrindu. Nors Linux Mint paremtas Ubuntu, darbalaukio dizainas ir vartotojo sąsaja smarkiai skiriasi. Linux Mint turi specialius įrankius MintTools, skirtus paprastam vartotojui palengvinti sistemos tvarkymo ir administravimo darbus. 

## Variantai

Linux Mint variantai:
* **Cinnamon  Edition**. Vartotojo sąsaja panaši į Windows OS.
* **Mate  Edition**. Vartotojo sąsaja panaši į Windows OS.
* **KDE  Edition**. Variantas su KDE aplinka ir didesniu programų paketu. Dėl šios priežasties variantas netelpa į CD ir gali būti parsiųstas kaip DVD ISO atvaizdas.
* **XFCE  Edition**. Variantas, kuriuo siekiama sukurti sistemą, turinčią mažesnius reikalavimus techninei įrangai.
* **Debian Edition** Laida, paremta „Debian“. Nesuderinama su Ubuntu. Kitaip vadinama LMDE.

## MintTools

Linux Mint turi savo pačios įrankius, skirtus palengvinti vartotojų darbą.
* **MintInstall** programa skirta parsiųsti ir instaliuoti programinei įrangai. 
* **MintUpdate** programa skirta atnaujinti programinei įrangai ir pačiai Linux Mint.
* **MintDesktop** programa skirta konfigūruoti GNOME darbalaukį.
* **MintConfig** (nebenaudojama nuo „Daryna“).
* **MintAssistant** pritaikymo pagalbininkas pasirodo per pirmą naujo naudotojo prisijungimą ir užduoda kelis klausimus, susijusius su Linux Mint pritaikymu.
* **MintUpload** – FTP klientas, leidžiantis nusiųsti failus į serverį paspaudus ant jų dešinį klavišą ir pasirinkus veiksmą iš meniu. Vėliau naudotojas gauną nuorodą į failą, kuria gali pasidalinti su kitais. Failai saugomi 2 dienas.
* **MintSpace** yra didesnė MintUpload versija, skirta dideliems failams. Suteikia papildomos 1 GB dydžio vietos, o failai serveryje saugomi 7 dienas.
* **MintNanny** paprasta programa, skirta tėvams, siekiantiems apsaugoti savo vaikus nuo žalingos informacijos internete.
* **MintMenu**.
* **MintWifi**.

## Minimalūs sistemos reikalavimai

* Linux Mint Debian Edition 5 ir Linux Mint 21.1, įskaitant Cinnamon, MATE arba XFCE leidimams:
* 2GB operatyvinės atminties (4GB rekomenduojama)
* 20GB saugyklos vietos (100 GB rekomenduojama)
* 1024×768 ekrano skiriamosios gebos
* Arba CD / DVD įrenginys arba USB atmintinė, skirta diegimo laikmenai (mažiausiai 2,5 GB / 1,9 GB LMDE) 
* Prieiga prie interneto gali būti naudinga

## Populiarumas

Tarnybos DistroWatch, kuri reitinguoja įvairių Linux ir BSD platinamųjų paketų populiarumą, duomenimis, surinktais pagal kasdienius įvairių platinamųjų paketų puslapių paspaudimus, Linux Mint yra 3-oje vietoje.

## Šaltiniai


## Nuorodos
* Oficiali Linux Mint interneto svetainė
* Oficialus Linux Mint Wiki 
* Oficialus Linux Mint tinklaraštis 
* Oficialus Linux Mint forumas
Karşıyaka SK

**Izmiro „Karşıyaka“** – Turkijos futbolo klubas iš Izmiro.

## Istorija
Klubo ištakos siekia 1912 m. Žaidė Superlygoje. Pastaruoju metu žaidė Trečioje lygoje.

## Pasiekimai

## Lietuviai
* Gintaras Staučė, vartininkas 1995–1996

## Išnašos

## Nuorodos
* Oficiali klubo svetainė
Sarıyer GK

**Stambulo „Sarıyer“** – Turkijos futbolo klubas iš Stambulo.

## Istorija
Klubo ištakos siekia 1940 m.

## Pasiekimai

## Lietuviai
* Gintaras Staučė, vartininkas 1996–1997 m.

## Išnašos

## Nuorodos
* Oficiali klubo svetainė 
* facebook paskyra
* Globalsportsarchive
Giedraičių herbas

**Giedraičių herbas** – pagrindinis Giedraičių miestelio ir Giedraičių seniūnijos (Molėtų rajono savivaldybė) heraldikos atributas.

## Aprašas

Herbo raudoname lauke sidabrinė penkialapė lelija. Jos vidurys auksinis, taurėlapiai žali. Skydo mėlynoje skydo galvoje įžambiai sukryžiuoti auksinė daudytė (iš užpakalinio apatinio kampo į viršutinį priekinį kampą, žiotimis į priekį) ir sidabrinis kardas auksiniu efesu (iš galinio viršutinio kampo į priekinį apatinį kampą, smaigaliu į priekį nugarėle į viršų).

## Simbolika

Labiausiai Giedraičius išgarsino kunigaikščių Giedraičių giminė, save kildinusi iš romėnų. Pasak legendos, vienas tos giminės atstovų – Giedrius ir įkūręs Giedraičius. Giedraičių vardas įrašytas į garbingą Lietuvos nepriklausomybės kovų istoriją. 1920 m. vėlyvą rudenį po sėkmingo mūšio prie Giedraičių buvo sustabdyta ir priversta trauktis lenkų okupacinė Želigovskio kariuomenė. Herbe įdėta Giedraičių giminės lelija, o daudytė ir kardas įprasmina kovas už šalies laisvę.

## Istorija

2008 m. liepos 29 d. herbą Lietuvos prezidentas Valdas Adamkus patvirtino dekretu Nr. 1K-1464. Herbo etaloną dar 1989 m. sukūrė dailininkė Giedrė Jurkūnienė, o 2008 m. dailininkas Rolandas Rimkūnas jį patobulino, kad atitiktų šiuolaikinius heraldikos reikalavimus.

## Šaltiniai
1955 m. Formulės 1 sezonas

**1955 m. Formulės 1 sezonas** buvo 6-tas FIA Formulės 1 pasaulio čempionatas. Jis prasidėjo sausio 16 d. ir baigėsi rugsėjo 11 d.

## Sezono apžvalga
Ir šį sezoną dominavo Mercedes GP su Juan Manuel Fangio, kuris laimėjo keturias lenktynes. Dar vieną pergalę ekipai pridėjo argentiniečio komandos draugas Stirling Mossas. Vienintelę pergalę sezone šventė Scuderia Ferrari ekipa. Monako GP nugalėjo jos narys Maurice Trintignant. Tose lenktynėse lyderiavo net keturi pilotai. Iš pradžių pirmas buvo J. M. Fangio, jam pasitraukus dėl gedimo - S. Mossas. Ta pati problema privertė pasitraukti ir jį, tad į pirmą vietą pakilo Alberto Ascari su Lancia ekipa. Tačiau jis atsitrenkė į barjerus, tad pergalė atiteko M. Trintignant. Birželio 11 d. įvyko tragiškos 24 val. Le Mano lenktynės, kurių metu žuvo lenktynininkas Pierre Levegh ir daugiau nei 80 žiūrovų (iki šiol pagal žuvusiųjų skaičių šis įvykis laikomas pačiu tragiškiausiu automobilių sporto istorijoje). Dėl šios priežasties buvo atšaukti Prancūzijos, Vokietijos, Ispanijos ir Šveicarijos GP.

## Sezono lenktynės

## 1955 m. sezono pilotų įskaita

* † pilotai dalinosi keliais bolidais.

## Šaltiniai